Pääministeri Juha Sipilä tapasi Yhdysvaltojen varapresidentti Mike Pencen keskiviikkona Washingtonissa.

Tapaamisen jälkeen suomalaismedian eteen astellut Sipilä kehui keskustelujen sujuneen hyvissä merkeissä.

– Erittäin lämminhenkinen tapaaminen, käsiteltiin asioita hyvin laajasti. Oli erittäin helppo keskustella, pääministeri kuvaili

Video yllä: Pääministeri Juha Sipilä kertoo Washingtonin matkastaan.

Pencen kanssa puheenaiheeksi nousi muun muassa työn murros, joka länsimailla on edessään lähitulevaisuudessa.

– Kerroin, että Suomessa varaudutaan miljoonan ihmisen uudelleenkoulutusohjelmaan kymmenen vuoden kuluessa.

Suomen pääministeri tapasi Yhdysvaltain varapresidentin Valkoisessa talossa.­

Sipilän mukaan Pence vaikutti hyvin valmistautuneelta tapaamiseen keskusteltuaan maansa Suomen-suurlähettilään kanssa edellisenä iltana.

– Kävimme vähän maidemme suhteiden historiaa siinä läpi. Molemmin puolin totesimme, että suhde on syvä ja laaja, ja että kaikin puolin on halu sitä tiivistää.

Sipilä kertoi myös pyytäneensä Pencen vastavierailulle Suomeen. Vierailu olisi ajankohtainen, sillä ensi vuonna tulee kuluneeksi 100 vuotta Suomen ja Yhdysvaltojen diplomaattisuhteiden solmimisesta.

Sekä Pencen että kolmipäiväisen Washingtonin-matkan aikana tavattujen amerikkalaissenaattorien kanssa Sipilä kertoi keskustelleensa muun muassa vapaakaupasta. Presidentti Donald Trumpin hallinto on ajautunut suoranaiseen kauppasotaan EU:n ja Kiinan kanssa, joka uhkaa talouskasvua Atlantin molemmilla puolilla.

– Selitin tilannetta ja meidän huoltamme EU:n näkökulmasta. Useissa keskusteluissa tuli kyllä selväksi, että aika jakaantuneita täällä mielipiteet tämän vapaakaupan osalta ovat, Sipilä totesi.

Pence vaikutti Sipilän mielestä tehneen hyvin kotiläksynsä Suomesta.­

Sipilä kertoi korostaneensa EU:n ja Yhdysvaltojen yhteistä arvopohjaa ja sitä, että molempien suurimmat huolet liittyvät lopulta Kiinan kanssa käytävään kauppaan.

– Suurimmat huolenaiheet liittyvät sekä EU:n että USA:n puolella Kiinaan ja siinä kaupassa liittyviin epäkohtiin, Sipilä sanoi.

– Osan niistä huolista, jotka koskevat Kiinan-kauppaa, pystyn kyllä jakamaan. Yhdessä todettiin kaikissa keskusteluissa, että EU:n ja Yhdysvaltojen välinen tilanne pitää saada ratkaistua.

Yritysjohtajataustaisen Sipilän ensimmäisen pääministerinä tehdyn Washingtonin-matkan aikana puhuttiin luonnollisesti kaupasta myös käytännön tasolla. Sipilän mukaan esillä oli selkeästi teknologinen yhteistyö ja esimerkiksi Suomen osaaminen maakaasutekniikassa.

– Uskon, että se viesti suomalaisesta osaamisesta meni kyllä hyvin perille.